משרד הבריאות גיבש הנחיות על מנת להקל על הרופאים את האבחנה והגילוי של מחלות ממאירות באוכלוסייה הכללית, הנחיות אלו גובשו בידי צוות מומחים רפואיים על בסיס מחקרים רבים.
לפי הנחיות משרד הבריאות כאשר לאישה יש קרוב משפחה מדרגה ראשונה אשר חלה בסרטן המעי הגס לפני גיל 50 מומלץ שהיא תעבור ייעוץ גנטי אונקולוגי על מנת לאפשר גילוי של מוטציות גנטיות העלולות להעלות את הסיכוי לסרטן השחלות Ovarian cancer (בעיקר מוטציות בגן BRCA) ועל ידי כך להביא לגילוי מוקדם של המחלה ככל שזו קיימת.
אילו היית נשלחת כנדרש ליעוץ גנטי נוכח העובדה שאחיך חלה בסרטן המעי הגס לפני גיל 50 הרי שבייעוץ גנטי היו ממליצים לך לעבור בדיקות דם לגילוי הגנים השכיחים המעלים משמעותית את הסיכון לסרטן השחלות.
גילוי גן כזה אצל אישה בריאה מאפשר מספר פעולות. חלק מהנשים הנושאות את הגן, במיוחד נשים לאחר גיל הפוריות, בוחרות באפשרות הרדיקלית של כריתת שחלות על מנת למנוע כל סיכון וחלק מהן עוברות בדיקות קפדניות מדי חצי שנה הכוללות בדיקה גניקולוגית ובדיקת אולטרסאונד כדי לאפשר אבחנה מוקדמת של גידול סרטני בשחלות ככל שזה חלילה ימצא.
נראה כי במקרה שלך נוכח העובדה שלא נשלחת כלל לקבלת ייעוץ גנטי עם האבחנה של אחיך כחולה בסרטן המעי הגס, היתה סטייה מסטנדרט רפואי סביר אשר מנעה ממך את האפשרות לגלות את המחלה בשלב מוקדם ולהעלות את סיכויי החלמתך או אפילו למנוע את המחלה כליל.
יכול בהחלט להיות שניתן להגדיר את המקרה שלך כרשלנות רפואית ולצורך קבלת תשובה ברורה וחד משמעית בנושא, מומלץ להקדים ולפנות לקבלת ייעוץ משפטי אישי בפגישה עם עורך דין מנוסה.